10. การควบคุมภายใน

บริษัทได้ให้ความสำคัญต่อระบบการควบคุมภายในเป็นอย่างยิ่ง
เพื่อเป็นการป้องกันความเสียหายที่จะเกิดขึ้นกับบริษัทโดยรวม
บริษัทได้กำหนดเป้าหมายแผนการดำเนินงาน แนวทางยุทธศาสตร์
และภารกิจไว้อย่างชัดเจนและเหมาะสม เพื่อเป็นแนวทางในการปฏิบัติงาน และสามารถวัดผลได้
มีการจัดโครงสร้างองค์กรที่จะช่วยให้ฝ่ายบริหารสามารถดำเนินงานได้อย่างมีประสิทธิภาพ
สำหรับกิจการทั้งด้านโรงแรมและภัตตาคารได้มีการจัดแบ่งสายงานธุรกิจออกเป็น 2 สายงาน
ขึ้นตรงต่อกรรมการรองผู้อำนวยการและกรรมการผู้อำนวยการ
มีการจัดทำนโยบายและระเบียบวิธีปฏิบัติงานไว้เป็นลายลักษณ์อักษรมีระบบการจัดการฝึกอบรมให้ความรู้ทักษะในการปฏิบัติงานแก่พนักงานเพื่อให้พนักงานได้เกิดความเข้าใจและสามารถปฏิบัติได้อย่างถูกต้องมีประสิทธิภาพ
ทั้งยังจัดให้มีคู่มือพนักงาน กำหนดระเบียบวินัยของพนักงาน จรรยาบรรณในวิชาชีพ
รวมถึงกำหนดบทลงโทษการกระทำความผิดระเบียบวินัย และความผิดขั้นร้ายแรงไว้ด้วย
ทั้งนี้เพื่อในการปฏิบัติงานของพนักงานมีประสิทธิภาพสูงสุด โปร่งใสในการปฏิบัติงาน
การบริการที่มีคุณภาพโดยคำนึงถึงความเป็นธรรมต่อลูกค้า ผู้ถือหุ้น พนักงาน และสังคมโดยรวม

นอกจากนี้ บริษัทมีคณะกรรมการตรวจสอบทำหน้าที่พิจารณาความเพียงพอของระบบควบคุมภายใน
โดยทบทวนงานที่ฝ่ายตรวจสอบภายใน และผู้สอบบัญชีรับอนุญาตปฏิบัติอย่างต่อเนื่อง
เพื่อติดตามการดำเนินงานของบริษัท
พิจารณาทบทวนประสิทธิผลในการควบคุมการปฏิบัติงานภายในในด้านต่างๆ อย่างต่อเนื่อง
สาระสำคัญของระบบควบคุมภายในบริษัทที่ได้กำหนดไว้ดังนี้

-   บริษัทกำหนดภาระหน้าที่ อำนาจการดำเนินการของผู้ปฏิบัติงาน
    ผู้บริหารไว้เป็นลายลักษณ์อักษรอย่างชัดเจน มีการแบ่งแยกหน้าที่ผู้ปฏิบัติงาน
    ผู้ติดตามควบคุมและประเมินผลออกจากกัน
    เพื่อให้เกิดการถ่วงดุลและเพื่อการตรวจสอบระหว่างกันอย่างเหมาะสม
    ทั้งยังทำให้เกิดความโปร่งใสในการปฏิบัติงานและป้องกันการกระทำที่ไม่สุจริต

-   บริษัทได้ติดตามผลการดำเนินงาน เปรียบเทียบกับเป้าหมายที่กำหนดเป็นประจำทุกเดือน
    ในกรณีที่ผลการดำเนินงานต่างจากเป้าหมายที่กำหนดอย่างมีนัยสำคัญ ก็จะดำเนินการแก้ไขทันที

-   บริษัทได้จัดให้มีการตรวจสอบการปฏิบัติงาน และการควบคุมภายใน
    โดยให้ผู้ปฏิบัติงานเป็นผู้สอบทานการปฏิบัติงานด้วยตนเอง นอกเหนือจากการตรวจสอบของ
    ฝ่ายตรวจสอบที่ได้ดำเนินการตรวจสอบเป็นประจำ

คณะกรรมการตรวจสอบ กำหนดให้มีการทบทวนประสิทธิภาพและประสิทธิผล
การตรวจสอบของฝ่ายตรวจสอบเป็นประจำ โดยเน้นการพิจารณาระบบการควบคุมภายใน
การควบคุมการปฏิบัติงานที่ผิดกฎหมายข้อบังคับต่างๆ ของทางราชการในเรื่องต่างๆ
ผลการตรวจสอบของฝ่ายตรวจสอบจะรายงานต่อคณะกรรมการตรวจสอบซึ่งจะรายงานต่อกรรมการบริหารทราบผลการดำเนินงาน
หากมีประเด็นที่ต้องปรับปรุงแก้ไข ก็จะได้ดำเนินการสั่งการแก้ไขทันที
ฝ่ายตรวจสอบได้ร่วมประชุมหารือและแลกเปลี่ยนข้อคิดเห็นพร้อมสรุปผลการตรวจสอบกับคณะกรรมการตรวจสอบ
ถึงขอบเขตความรับผิดชอบการปฏิบัติงานตามแผนการตรวจสอบความเพียงพอของระบบการควบคุมภายใน
และประเมินคุณภาพของการควบคุมภายในในทุกไตรมาส
ซึ่งหากคณะกรรมการตรวจสอบมีข้อเสนอแนะ
หรือข้อบกพร่องของระบบการควบคุมภายในที่เป็นสาระสำคัญ ก็จะรายงานต่อคณะกรรมการบริษัท
เพื่อให้มีการปรับปรุงแก้ไขต่อไป

สำหรับกิจการของบริษัท บี.เค.ราชเทวี จำกัด ซึ่งบริษัทฯ ได้เข้าไปลงทุนในปลายปี 2543
ตามมติที่ประชุมวิสามัญผู้ถือหุ้น ครั้งที่ 1/2543 เมื่อวันที่ 27 ธันวาคม 2543 ที่ผ่านมานี้
เนื่องจากบริษัท บี.เค.ราชเทวี จำกัด ดำเนินธุรกิจโดยลงทุนในบริษัท เซียร์ พร็อพเพอร์ตี้ จำกัด
คณะกรรมการตรวจสอบจึงได้ดำเนินการติดตามระบบการควบคุมภายในของกิจการบริษัท เซียร์
พร็อพเพอร์ตี้ จำกัด ซึ่งขณะนี้มีอยู่ในระหว่างการดำเนินการติดตามเพื่อให้บริษัท เซียร์ พร็อพเพอร์ตี้
จำกัด มีระบบการควบคุมภายในที่เพียงพอและเหมาะสมกับการดำเนินธุรกิจ
และเพื่อให้สถานะของงบการเงินของบริษัท เซียร์ พร็อพเพอร์ตี้ จำกัด
สามารถสะท้อนภาพการดำเนินงานของกิจการที่แท้จริงได้
คณะกรรมการตรวจสอบจึงได้พิจารณาให้ตั้งสำรองเผื่อหนี้สงสัยจะสูญเพิ่มเติมขึ้นในงบการเงิน

คณะกรรมการบริษัทมีความเห็นว่า ถึงแม้ว่าระบบการควบคุมภายในของบริษัทฯ
มีความเพียงพอและเหมาะสมกับการดำเนินธุรกิจ
สามารถป้องกันทรัพย์สินบริษัทไม่ให้เกิดความเสียหาย หรือจากการที่มีผู้มีอำนาจ
ผู้บริหารจะนำไปใช้หรือหาประโยชน์โดยมิชอบ บริษัทยังได้ให้ความสำคัญต่อข้อเสนอแนะ ข้อคิดเห็น
ทั้งจากผู้สอบบัญชี คณะกรรมการตรวจสอบของบริษัท เพื่อการพัฒนาระบบการควบคุมภายใน
การควบคุมการปฏิบัติงาน ให้มีประสิทธิภาพประสิทธิผลยิ่งขึ้น